बात सीमांकन पर अटकी हुई है तो उसपर व्यापक चर्चा करें और उसका विश्लेषण करें । इस विषय को जितना अधिक खींचा जाएगा बातें और भी उलझेंगी । समस्या के समाधान की ओर ध्यान देना आवश्यक है न कि उसे नकारना । मधेश आन्दोलन ने देश की स्थिति को अस्तव्यस्त कर दिया है पर इनकी अकर्मण्यता चरम सीमा पर है । एक महीना होने को है किन्तु ये सिर्फ मंत्रीमण्डल गठन में जोरशोर से लगे हुए हैं । दावा अगर किसी चीज का है तो यह कि जनता में राष्ट्रवाद की भावना जगी है । यह देख कर तो ऐसा लग रहा है कि नेपाल पर कहीं से कोई आक्रमण होने वाला है जिसमें देशप्रेम और राष्ट्रवाद से ओतप्रोत जनता को मोर्चा पर भेजने के लिए तैयार किया जा रहा है । या फिर अपने ही देश की आधी जनता के साथ भिड़न्त के लिए उन्हें तैयार किया जा रहा है, राष्ट्रवाद के नाम पर ? क्योंकि घृणा और विद्वेश की जो भावना दिख रही है उससे तो सरकार की इसी नीति की पुष्टि हो रही है कि वो देश में ही गृहयुद्ध की जमीन तैयार कर रहे हैं । मधेश के माँग से सम्बन्धित विचार विमर्श, व्यापक बहस और चिन्तन की ओर ध्यान न देकर सरकार सिर्फ दो समुदायों की भावनाओं को भड़काने का काम कर रही है । प्रधानमंत्री को पद सम्भाले एक महीने हो चले किन्तु इन्हें आजतक टीकापुर की घटना याद नहीं आ रही, इन्हें वहाँ की जनता को सम्बोधन करने का या वहाँ जाने तक की बात भी समझ में नहीं आ रही है ।